Virallinen lehti nro C 310 , 09/10/1998 s. 0077



KIRJALLINEN KYSYMYS E-0521/98 komissiolle esittäjä(t): Shaun Spiers (PSE) (2. maaliskuuta 1998) Aihe: Local Exchange Transfer Schemes (LETS) -järjestelmä Onko komissio tietoinen kahden Ranskassa asuvan britin tapauksesta, jossa heidät tuomittiin sakkoihin osallistumisesta LETS-järjestelmään? LETS-järjestelmissä osallistujat auttavat toisiaan saaden vastapalvelukseksi symbolisia rahakkeita, joita myöhemmin voi käyttää muihin palveluihin, kuten lastenvahdin saamiseen, puutarhatyöhön tai pieniin remonttitöihin. Järjestelmä on osuustoiminnallisen tai sosiaalisen talouden nousevia osa-alueita. Ranskan työministeriö on hyväksynyt 240 LETS-järjestelmää, useita muita toimii ympäri EU:ta. Onko komissiolla aikomusta edistää LETS-järjestelmiä, jotka voivat vaikuttaa voimakkaasti kansalaisyhteiskunnan vahvistamiseen ja sosiaalista syrjäytyneisyyttä vastaan toimimiseen? Harkitseeko se tutkimuksia, jotka selvittäisivät ilmiön laajuutta EU:ssa? Aikooko se estää jäsenvaltioita syrjimästä LETS-järjestelmiä? Komission jäsenen Christos Papoutsisin komission puolesta antama vastaus (21. huhtikuuta 1998) LETS-järjestelmien (local exchange trade systems) kehittyminen on ilmiö, joka on yhä näkyvämpi, kuten arvoisan parlamentin jäsenen esille tuomat tapaukset osoittavat. LETS-järjestelmien merkitys ei kuitenkaan ole yhtä suuri eri jäsenvaltioissa. Jotkin jäsenvaltiot pitävät LETS-järjestelmiä lähes yleishyödyllisinä aloitteina, kun taas toisissa jäsenvaltioissa nämä järjestelmät aiheuttavat juridisia ongelmia, erityisesti verotuksen, kilpailun, työoikeuden ja sosiaaliturvan suhteen. Suurin osa näistä erityisongelmista kuuluu jäsenvaltioiden toimivaltaan, siltä osin kuin näitä järjestelmiä ei ole yhdenmukaistettu yhteisön tasolla. Komissio puoltaa ehdottomasti LETS-järjestelmissä toimivien ihmisten toisilleen monella tavalla ilmaisemaa solidaarisuutta, mutta vain siinä määrin kuin nämä ilmaisut toteutuvat kunkin jäsenvaltion lainsäädännön mukaisesti. Joka tapauksessa on todettava, että jäsenvaltiot on kutsuttu työllisyyttä käsitelleen Eurooppa-neuvoston Luxemburgin kokouksen päätelmien mukaisesti (päätelmä 65) tutkimaan kaikkia mahdollisia toimenpiteitä, joiden avulla voidaan käyttää täysin hyödyksi ne mahdollisuudet, joita syntyy taloudellisten yhteisöjen paikallisella tasolla luomien työpaikkojen avulla, ja uusien toimien avulla, jotka liittyvät tarpeisiin, joita markkinat eivät ole vielä tyydyttäneet. Tavoitteena on poistaa kaikki esteet, jotka voisivat häiritä tällaisia toimenpiteitä. Komissio tutkii puolestaan toissijaisuusperiaatetta noudattaen tapaa, jolla erilaiset taloudelliset ja oikeudelliset toimijat voivat tasavertaisina muiden toimijoiden kanssa hyötyä yhtenäismarkkinoiden eduista ja osallistua Euroopan rakentamisen uusiin vaiheisiin. Tämä tapahtuu osuuskuntien, keskinäisten yhtiöiden, yhdistysten ja säätiöiden hyväksi toteutettavien toimien kautta. Näillä toimilla pyritään jatkamaan aikaisemmin toteutettuja aloitteita ja luomaan totuudenmukainen ja täydellinen kuva sektorista sekä osoittamaan ja lisäämään sen yrittäjyyteen liittyvää potentiaalia, jotta tämän sektorin mahdollisuuksia vastata 2000-luvun yhteiskunnan uusiin haasteisiin ja tarpeisiin voitaisiin parantaa.